For 10 år siden fik Motorsport Nordjylland en god ide. Nu er ideen realiseret, og søndag var der uofficiel åbning af Tom K Karting Arena ved Nysumbanen.

Nysumbanen har fået en ny nabo. En 1000 meter lang og otte meter bred gokartbane skal fremover være træningssted for Motorsport Nordjylland. - Mange af vores medlemmer ville gerne have en ny bane, og nu var chancen her for at få en rigtig stor en, siger formanden for Motorsport Nordjylland, Finn Knudsen. Han er meget begejstret for banen, der byder på mange udfordringer. - Det er en speciel bane. Man sætter sig ikke bare lige ned og lærer den, siger han. Ved den uofficielle åbning blev banen afprøvet af blandt andet Tage Pedersen. - Det er fedt. Banen er hurtig, og der er godt med bid. Det er noget helt andet end det, vi ellers har kørt på, siger han. Indtil videre skal banen kun bruges til træning, men om et års tid er der officiel åbning, og så håber man på at kunne afholde DM, EM og måske endda VM i Himmerland. - Det er en stor dag. Vi har arbejdet hårdt, og nu skal det bare nydes, siger formanden for Motorsport Nordjylland.